墨歌寄林明叔
作者：王邁
朝代：宋

paragraphs: 贈君古墨三寸許，君知此墨從來處。
溧陽石化幾千年，鋼鐵臼經三萬杵。
昔我得之於異人，使我拾襲藏爲珍。
我今以半爲君遺，物以少貴君勿嗔。
來歲八月西風裏，我曹忼慨辦行李。
書囊無底將不去，檢點笥中惟有此。
用時須留一匕餘，丹墀大對要煩渠。
更有浯溪紀功石，待問君王乞墨書。